KOMUNIKAZZJONI TAL-KUMMISSJONI KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL EWROPEW, LILL-KUNSILL, LILL-BANK ĊENTRALI EWROPEW, LILL-KUMITAT EKONOMIKU U SOĊJALI EWROPEW, LILL-KUMITAT TAR-REĠJUNI U LILL-BANK EWROPEW TAL-INVESTIMENT

Li tindirizza l-impatt tal-ħruġ tar-Renju Unit mill-Unjoni mingħajr ftehim: l-approċċ ikkoordinat tal-Unjoni

1. Introduzzjoni

Fid-29 ta’ Marzu 2017, ir-Renju Unit innotifika l-intenzjoni tiegħu li joħroġ mill-Unjoni. Il-Kummissjoni tkompli tqis li ħruġ ordnat tar-Renju Unit mill-Unjoni fuq il-bażi tal-Ftehim dwar il-Ħruġ, li qabel miegħu l-Gvern tar-Renju Unit u li l-Kunsill Ewropew (Artikolu 50) approvah fl-25 ta’ Novembru 2018, huwa l-aqwa eżitu. Il-Kummissjoni tkompli tiffoka l-isforzi tagħha fuq dak l-għan. Madankollu huwa l-każ li, jumejn qabel l-iskadenza tat-12 ta’ April, kif estiża mill-Kunsill Ewropew[[1]](#footnote-2), il-probabbiltà ta’ ħruġ diżordinat żdiedet b’mod sinifikanti. L-għan ta’ din il-komunikazzjoni huwa li jittieħed kont tal-preparativi intensi għal dak ix-xenarju li ilhom għaddejjin mill-2017.

Il-Kummissjoni ripetutament ġibdet l-attenzjoni tal-partijiet interessati kollha, inkluż fit-tliet Komunikazzjonijiet dwar it-Tħejjija għall-Brexit tad-19 ta’ Lulju 2018[[2]](#footnote-3), it-13 ta’ Novembru 2018[[3]](#footnote-4) u d-19 ta’ Diċembru 2018[[4]](#footnote-5), għall-fatt li xenarju fejn ma jsir l-ebda ftehim joħloq tfixkil sinifikanti. Din il-valutazzjoni ma nbidlitx. F’xenarju fejn ma jsir l-ebda ftehim, ma jkunx possibbli li tiġi replikata t-tranżizzjoni ordinata prevista fil-Ftehim dwar il-Ħruġ.

Konsegwentement, l-istituzzjonijiet tal-UE, l-amministrazzjoni tal-Istati Membri fil-livelli kollha u l-partijiet interessati kollha ħadmu flimkien biex itaffu l-impatt ta’ xenarju mingħajr ftehim. Illum, bħala riżultat ta’ dan l-isforz kollettiv, l-UE tinsab preparata għal ħruġ diżordinat.

Il-miżuri ta’ kontinġenza li ġew adottati fil-livelli Ewropej u nazzjonali huma bbażati fuq il-prinċipji ġenerali stabbiliti fil-Komunikazzjoni tat-13 ta’ Novembru 2018. Miżuri ta’ kontinġenza ma jirreplikawx il-benefiċċji tas-sħubija fl-Unjoni, u lanqas it-termini ta’ kwalunkwe perjodu ta’ tranżizzjoni, kif previst fil-Ftehim dwar il-Ħruġ. Dawn huma ta’ natura temporanja, u ġew adottati unilateralment mill-Unjoni Ewropea biex tħares l-interessi tagħha. Jirrispettaw bis-sħiħ id-diviżjoni tal-kompetenzi li jistabbilixxu t-Trattati. kif ukoll il-prinċipju tas-sussidjarjetà.

F’każ ta’ xenarju fejn ma jsir l-ebda ftehim, dawn il-miżuri ta’ kontinġenza temporanji jipprovdu lir-Renju Unit l-ispazju li fih jiġu indirizzati tliet kwistjonijiet ewlenin ta’ separazzjoni, li huma prekundizzjoni għal diskussjonijiet dwar it-triq’ il quddiem mar-Renju Unit. Kif stqarr il-President Juncker lill-Parlament Ewropew fit-3 ta’ April 2019[[5]](#footnote-6), dawn il-kwistjonijiet huma (i) li d-drittijiet taċ-ċittadini tal-UE27 u r-Renju Unit li eżerċitaw id-dritt tagħhom għal moviment liberu qabel il-ħruġ xorta waħda jeħtieġu li jkunu onorati u protetti, (ii) li r-Renju Unit xorta jkollu jonora l-impenji finanzjarji tiegħu li saru bħala Stat Membru, u (iii) li xorta tkun trid tinstab soluzzjoni biex tinżamm il-paċi fil-gżira tal-Irlanda u l-integrità tas-suq intern. Ir-Renju Unit għandu jirrispetta bis-sħiħ l-ittra u l-ispirtu tal-Ftehim tal-Ftehim tal-Ġimgħa l-Kbira.

1. Il-preparativi ta’ kontinġenza huma ffinalizzati

It-tħejjija għall-ħruġ tar-Renju Unit huwa sforz konġunt tal-istituzzjonijiet u l-korpi tal-UE, l-awtoritajiet nazzjonali, reġjonali u lokali, kif ukoll tal-operaturi ekonomiċi. Dawn l-atturi kollha ntalbu jieħdu r-responsabbiltajiet tagħhom biex jippreparaw għall-ħruġ mingħajr ftehim u biex itaffu l-agħar impatti tiegħu.

L-istituzzjonijiet u l-korpi tal-UE u l-Istati kif ukoll l-Istati Membri tal-UE27 ilhom iħejju ruħhom b’mod attiv għal xenarju mingħajr ftehim minn Diċembru 2017. Minbarra t-tliet Komunikazzjonijiet li pprovdew gwida politika dwar l-approċċ li għandu jiġi segwit, il-Kummissjoni ppubblikat 92[[6]](#footnote-7) avviż biex tgħin lill-partijiet interessati u lill-awtoritajiet biex iħejju ruħhom. Għamlet ukoll 19-il proposta leġiżlattiva, 18 minnhom ġew adottati u se japplikaw mid-data tal-ħruġ, u waħda, dwar il-baġit tal-UE għall-2019, li se tapplika b’mod retroattiv mid-data tal-ħruġ, ladarba tiġi finalizzata[[7]](#footnote-8). Il-Kummissjoni adottat ukoll 45 att mhux leġiżlattiv f’għadd ta’ oqsma ta’ politika[[8]](#footnote-9).

Il-Kummissjoni kellha diskussjonijiet tekniċi estensivi mal-Istati Membri tal-UE27 kemm dwar kwistjonijiet ġenerali ta’ tħejjija u xogħol ta’ kontinġenza kif ukoll dwar kwistjonijiet settorjali, legali u amministrattivi speċifiċi. Rappreżentanti tal-Kummissjoni żaru l-kapitali tal-Istati Membri kollha tal-UE27 biex jipprovdu ċarezza dwar it-tħejjija tal-Kummissjoni u l-azzjonijiet ta’ kontinġenza kif ukoll biex jiddiskutu pjanijiet nazzjonali ta’ tħejjija u ta’ kontinġenza. Iż-żjarat urew livell għoli ta’ tħejjija mill-Istati Membri għax-xenarji kollha.

Oqsma ewlenin fejn kienu meħtieġa sforzi ta’ kontinġenza jinkludu d-drittijiet taċ-ċittadini (is-sigurtà soċjali, id-drittijiet taċ-ċittadini u l-ivjaġġar), it-trasport (il-konnettività u sikurezza bażiċi), il-koperazzjoni tal-pulizija u dik ġudizzjarja, il-ġestjoni tal-fruntieri esterni l-ġodda tal-Unjoni mar-Renju Unit, is-sajd u l-baġit tal-Unjoni. L-Unjoni u l-Istati Membri adottaw ukoll miżuri f’oqsma oħra magħżula.

Għaċ-ċittadini, l-Istati Membri qed jipprovdu kontinwazzjoni tad-drittijiet ta’ residenza (temporanji jew permanenti) għal ċittadini tar-Renju Unit li jkunu residenti fl-UE fiż-żmien tal-ħruġ, ispirati mill-approċċ ġeneruż rakkomandat mill-Kummissjoni[[9]](#footnote-10).

L-intitolament għas-sigurtà soċjali taċ-ċittadini b’rabta mar-Renju Unit qabel il-ħruġ huma protetti. Ir-Regolament ta’ kontinġenza se jiżgura għall-persuni koperti, irrispettivament min-nazzjonalità tagħhom, il-prinċipji tat-trattament ugwali, ta’ assimilazzjoni u l-aggregazzjoni ta’ fatti jew avvenimenti li seħħew, kif ukoll tal-perjodi ta’ residenza, assigurazzjoni jew xogħol li kienu tlestew qabel il-ħruġ[[10]](#footnote-11). Stati Membri qed jimplimentaw ukoll miżuri fuq livell nazzjonali biex jiżguraw il-protezzjoni tal-intitolamenti tas-sigurtà soċjali għal dawn iċ-ċittadini wara l-ħruġ.

L-Unjoni qablet ukoll li ċ-ċittadini tar-Renju Unit mhux se jkunu jeħtieġu viża meta jivvjaġġaw lejn l-UE għal soġġorni qosra ta’ 90 jum fi kwalunkwe perjodu ta’ 180 jum, għan-negozju u t-turiżmu, sakemm ir-Renju Unit jipprovdi l-istess trattament għaċ-ċittadini kollha tal-UE27[[11]](#footnote-12).

Regolamenti ta’ kontinġenza huma wkoll fis-seħħ biex jinżammu konnessjonijiet essenzjali ta’ trasport għall-mezzi ewlenin tat-trasport: l-avjazzjoni[[12]](#footnote-13), il-ferrovija[[13]](#footnote-14), kif ukoll it-toroq kemm għall-passiġġieri kif ukoll għall-merkanzija[[14]](#footnote-15).

Wara l-ħruġ tar-Renju Unit mill-Unjoni, il-kooperazzjoni tal-pulizija u dik ġudizzjarja se sseħħ fuq il-bażi ta’ konvenzjonijiet internazzjonali multilaterali, pjuttost milli fuq il-bażi tal-liġi tal-UE. L-istituzzjonijiet tal-UE u l-Istati Membri flimkien identifikaw l-istrumenti xierqa li jistgħu jintużaw f’dan il-kuntest. L-Istati Membri investew fi sforzi sinifikanti biex jiżguraw li dawn l-istrumenti jkunu operattivi sad-data tal-ħruġ.

L-Istati Membri ħadmu mill-qrib mal-istituzzjonijiet tal-UE biex jiżguraw li tinżamm l-integrità tas-suq intern billi jiġu stabbiliti infrastruttura u riżorsi xierqa biex jitwettqu formalitajiet u kontrolli doganali kif ukoll verifiki sanitarji u fitosanitarji tal-oġġetti fil-fruntiera.

Fis-settur finanzjarju, tqiesu bħala neċessarji biss numru limitat ta’ miżuri tal-UE biex jitnaqqsu kemm jista’ jkun ir-riskji għall-istabbiltà finanzjarja fl-Unjoni Ewropea. Din id-deċiżjoni kienet ibbażata fuq analiżi konġunta bejn il-Kummissjoni, il-Bank Ċentrali Ewropew, il-Bord Uniku ta' Riżoluzzjoni u l-Awtorità Superviżorja Ewropea, u fuq l-analiżi ta’ grupp tekniku konġunt bejn il-Bank Ċentrali Ewropew u l-Bank tal-Ingilterra.

Fir-rigward tal-attivitajiet tas-sajd, il-miżuri meħuda se jippermettu aċċess reċiproku kontinwu mill-bastimenti tal-Unjoni u tar-Renju Unit għall-ilmijiet ta’ xulxin matul l-2019[[15]](#footnote-16), jekk ir-Renju Unit jagħti aċċess lill-bastimenti tal-Unjoni u jirrispetta r-Regolament tal-2019 dwar l-Opportunitajiet tas-Sajd[[16]](#footnote-17). Jekk dan ma jkunx il-każ, ikun disponibbli appoġġ finanzjarju għas-sajjieda tal-UE jekk ikun hemm waqfien temporanju tal-attivitajiet tagħhom[[17]](#footnote-18).

Dawn il-miżuri kollha se jtaffu għal perjodu ta’ żmien l-akbar tfixkil li jirriżulta minn ħruġ diżordinat tar-Renju Unit, kif muri fit-tabella fl-Anness 1 ta’ din il-Komunikazzjoni.

1. Il-Baġit tal-2019 u appoġġ finanzjarju addizzjonali

Il-Kummissjoni adottat proposta għal Regolament ta’ kontinġenza li jipprovdi li l-pagament tal-fondi mill-baġit ġenerali tal-UE lil riċevituri fir-Renju Unit jista’ jkompli matul l-2019 jekk ir-Renju Unit ikompli jħallas il-kontribuzzjonijiet baġitarji tiegħu għall-2019 u jippermetti li jsiru l-awditi u l-kontrolli meħtieġa[[18]](#footnote-19). Jekk ir-Renju Unit ma jaqbilx li jikkontribwixxi għall-finanzjament tal-baġit tal-2019 kif stabbilit fir-Regolament ta’ kontinġenza propost, il-Kummissjoni se tippreżenta Abbozz ta’ Baġit Emendatorju fiż-żmien dovut sabiex jiġi indirizzat in-nuqqas finanzjarju li jirriżulta. F'dan il-kuntest, il-Kummissjoni tappella lill-Parlament u lill-Kunsill biex jadottaw formalment il-proposta.

Anke fin-nuqqas ta’ dawn il-kontribuzzjonijiet, l-Unjoni ddeċidiet li ċerti attivitajiet għandhom ikomplu fi kwalunkwe każ. Il-Programm PEACE IV u l-programm ta’ kooperazzjoni bejn ir-Renju Unit u l-Irlanda se jkomplu peress li dawn jipprovdu appoġġ essenzjali għall-paċi fl-Irlanda ta’ Fuq u fl-Irlanda[[19]](#footnote-20). L-attivitajiet attwali Erasmus+ kollha ta’ mobbiltà għat-tagħlim li jinvolvu lir-Renju Unit, u li bdew sad-data tal-ħruġ, jistgħu jiġu konklużi wkoll, sabiex jiġi evitat tfixkil għall-istudenti kif ukoll għall-istituzzjonijiet emittenti u ospitanti tagħhom[[20]](#footnote-21).

Barra minn hekk, organizzazzjonijiet tan-negozju u partijiet interessati argumentaw li l-appoġġ finanzjarju mill-Unjoni jista’ jkun meħtieġ biex jittaffew l-effetti ekonomiċi ta’ ħruġ diżordinat tar-Renju Unit mill-Unjoni. L-impatt ta’ ħruġ mingħajr ftehim se jinħass madwar l-Unjoni Ewropea, iżda huwa ċar li xi reġjuni u setturi ekonomiċi se jkunu affettwati b’mod aktar sinifikanti.

L-ewwel nett, huma l-Istati Membri li huma ġirien mar-Renju Unit li se jintlaqtu minn kosti sinifikanti.. Għalkemm l-Istati Membri kollha se jkollhom iwettqu verifiki u kontrolli marbuta mar-regoli doganali, regolamenti sanitarji u fitosanitarji u standards oħra ta’ sigurtà u sikurezza, għal uħud mill-Istati Membri l-volum se jkun partikolarment għoli. Għal din ir-raġuni, kellhom jibnu postijiet ġodda ta' kontroll fuq il-fruntiera jew kellhom itejbu dawk eżistenti. It-tieni, l-ispiża ekonomika se tkun partikolarment għolja għal setturi li huma l-iktar esposti għar-Renju Unit. Dan huwa l-każ, pereżempju, għall-esportaturi agroalimentari li għandhom fil-mira s-suq tar-Renju Unit, in-negozji tas-sajd li jiddependu fuq l-aċċess għall-ilmijiet tar-Renju Unit, u negozji turistiċi f’reġjuni li huma popolari mat-turisti mir-Renju Unit. It-tielet, deher ċar matul il-ħidma ta’ tħejjija tal-Kummissjoni li l-impriżi żgħar u ta’ daqs medju (SMEs) li jinnegozjaw mar-Renju Unit huma inqas mgħammra biex iħejju ruħhom milli huma kumpaniji kbar. SMEs kultant ma jkollhomx il-kapaċità amministrattiva u ġuridika li jimplimentaw pjan sħiħ ta’ kontinġenza.

Filwaqt li hija ċara l-ħtieġa għal appoġġ finanzjarju, għandhom jitqiesu l-limitazzjonijiet li jirriżultaw minn ħruġ mingħajr ftehim. Il-Kummissjoni argumentat b’mod konsistenti li r-Renju Unit jibqa’ marbut bl-obbligi finanzjarji tiegħu lejn l-Unjoni Ewropea fix-xenarji kollha, u l-Unjoni Ewropea se tirrispetta bl-istess mod l-obbligi finanzjarji tagħha lejn ir-Renju Unit, inkluż f’xenarju ta’ ħruġ mingħajr ftehim.

Fuq dan l-isfond, il-Kummissjoni esplorat kif programmi u strumenti eżistenti tal-baġit tal-Unjoni, wara l-aġġustament neċessarju, jistgħu jkunu mobilizzati f’każ li ma jsir ebda ftehim. Dan għandu l-għan li jtaffi l-impatt f’oqsma fejn jinħass l-iktar, fil-limitu tal-fondi disponibbli. Dawn il-miżuri se jkunu proposti b’konsiderazzjoni dovuta għall-aġġustamenti kemm in-naħa tan-nefqa kif ukoll dik tad-dħul tal-baġit tal-UE li jista’ jirriżulta minn ħruġ diżordinat u bl-użu sħiħ tal-istrumenti baġitarji eżistenti u riżorsi disponibbli. Permezz tar-riprogrammazzjoni ta’ ċerti fondi strutturali, l-attivazzjoni ta’ miżuri kontra t-tfixkil tas-swieq agrikoli abbażi tar-Regolament dwar l-Organizzazzjoni tas-Suq Komuni[[21]](#footnote-22), inkluż l-użu tar-riżorsi finanzjarji kollha possibbli, u permezz tal-użu ta’ strumenti speċifiċi bħall-programm għall-Kompetittività u tal-Intrapriżi u l-SMEs (COSME), il-Fond Ewropew ta' Aġġustament għall-Globalizzazzjoni (FEG), il-Fond ta’ Solidarjetà u l-Fond Ewropew għall-Investimenti Strateġiċi (FEIS), jistgħu jsir disponibbli finanzjament dedikat taħt il-baġit tal-UE f’każ ta’ rtirar mingħajr ftehim.

Għal appoġġ immedjat għall-partijiet interessati affettwati, pereżempju intrapriżi żgħar u ta’ daqs medju b’esponiment sinifikanti għar-Renju Unit, ir-regoli dwar l-għajnuna mill-Istat tal-UE joffru soluzzjonijiet flessibbli għal miżuri ta’ appoġġ nazzjonali.

1. Gwida dwar approċċ koordinat wara rtirar diżordinat

L-unità u s-solidarjetà murija mill-Istati Membri UE27 matul in-negozjati mar-Renju Unit u t-tħejjijiet għall-ħruġ kellhom għan komuni, minkejja l-livelli differenti ta’ esponiment ekonomiku għar-Renju Unit madwar l-Unjoni. Huwa kruċjali li l-passi meħuda wara ħruġ diżordinat jibqgħu koordinati u konsistenti. Din l-unità ssaħħaħ l-effettività ta’ kwalunkwe azzjoni korrettiva, tissalvagwardja r-regoli komuni tagħna u kundizzjonijiet ekwi, iżżid il-prevedibbiltà għal dawk l-agħar milquta, u tippreserva l-objettivi ta’ negozjar tal-Unjoni għal taħditiet dwar relazzjoni futura mar-Renju Unit. Għal dawn ir-raġunijiet, ftehimiet bilaterali bejn l-Istati Membri u r-Renju Unit għandhom jiġu evitati.

Sabiex jingħata appoġġ addizzjonali lill-Istati Membri li jimplimentaw miżuri ta’ kontinġenza, il-Kummissjoni llum qed tipprovdi gwida addizzjonali f’ħames oqsma ewlenin. Dawn se jgħinu biex jiġi żgurat li l-miżuri ta’ kontinġenza jiġu implimentati mingħajr xkiel, u se jgħinu wkoll biex jinkiseb u jinżamm approċċ koordinat:

* Residenza taċ-ċittadini u intitolamenti għas-sigurtà soċjali;
* koperazzjoni tal-pulizija u ġudizzjarja f'materji kriminali;
* prodotti mediċinali u apparat mediku;
* Attivitajiet tas-sajd; kif ukoll
* protezzjoni tad-*data*.

Il-Kummissjoni se tipprovdi gwida addizzjonali, jekk ikun hemm bżonn. Il-Kummissjoni tibqa’ għad-dispożizzjoni tal-Istati Membri tal-UE27 biex tiddiskuti kwistjonijiet li jikkonċernaw l-impatt ta’ ħruġ mingħajr ftehim, li tkompli l-kooperazzjoni trasparenti u intensa li kkaratterizzat il-perjodu ta’ negozjati. Fil-perjodu wara l-ħruġ, l-Istati Membri huma mħeġġa jirrapportaw lill-Kummissjoni kif ukoll lil xulxin problemi li jirriżultaw, previsti u mhux previsti, kif ukoll l-aħjar prattiki identifikati biex jittrattawhom, għall-benefiċċju tal-Istati Membri kollha. Għall-perjodu immedjatament wara l-ħruġ, il-Kummissjoni stabbiliet ċentru telefoniku għall-amministrazzjonijiet tal-Istati Membri, li jagħtihom aċċess għall-għarfien espert tal-Kummissjoni. Ċittadin tal-UE, negozji u partijiet interessati oħra jistgħu jikkuntattjaw lil Europe Direct għal kwalunkwe mistoqsija (Freephone 00 800 6 7 8 9 10 11 minn kullimkien fl-UE).

1. Konklużjoni

Mir-referendum tar-Renju Unit fit-23 ta’ Ġunju 2016, l-Unjoni esprimiet b’mod konsistenti d-dispjaċir tagħha u r-rispett għad-deċiżjoni tar-Renju Unit li joħroġ mill-Unjoni. Il-Kummissjoni tkompli ssostni l-fehma li rtirar ordnat skont il-Ftehim dwar il-Ħruġ hija l-aħjar għażla possibbli. Madankollu, ħruġ diżordinat jista’ jiġi evitat biss jekk ir-Renju Unit jirratifika l-Ftehim ta’ Ħruġ.

L-UE għalhekk ħadet il-miżuri neċessarji biex tkun ippreparata għal ħruġ mingħajr ftehim, filwaqt li tibqa’ determinata li tevita tali eżitu. L-unità u s-solidarjetà bejn l-Istati Membri se jibqgħu jkunu meħtieġa, biex iwieġbu għall-isfidi li se jinqalgħu u biex ikomplu jitħarsu l-valuri ewlenin tal-Unjoni.

1. Id-Deċiżjoni tal-Kunsill Ewropew 2019/476 li ttieħdet bi qbil mar-Renju Unit tat-22 ta’ Marzu 2019 li testendi l-perjodu skont l-Artikolu 50(3)TUE, ĠU L 80I, 22.3.2019, p. 1. [↑](#footnote-ref-2)
2. COM(2018) 556. [↑](#footnote-ref-3)
3. COM(2018) 880. [↑](#footnote-ref-4)
4. COM(2018) 890. [↑](#footnote-ref-5)
5. Dikjarazzjoni mill-President Juncker dwar il-ħruġ tar-Renju mill-Unjoni Ewropea fis-sessjoni plenarja tal-Parlament Ewropew, Brussell, it-3 ta’ April 2019, <http://europa.eu/rapid/press-release_SPEECH-19-1970_en.htm>. [↑](#footnote-ref-6)
6. <https://ec.europa.eu/info/brexit/brexit-preparedness/preparedness-notices_mt>. [↑](#footnote-ref-7)
7. Il-Parlament Ewropew huwa mistenni li jagħti l-kunsens tiegħu għall-proposta matul il-laqgħa plenarja tiegħu li tibda fil-15 ta’ April 2019. [↑](#footnote-ref-8)
8. Dsatax-il att addizzjonali mhux leġiżlattiv jinsabu fil-proċess li jiġu adottati, skont is-sottomissjonijiet mir-Renju Unit u atturi esterni oħra. [↑](#footnote-ref-9)
9. Lista ta’ drittijiet ta’ residenza mogħtija liċ-ċittadini tar-Renju Unit fl-Istati tal-UE hija disponibbli fuq is-sit web tal-Kummissjoni: <https://ec.europa.eu/info/brexit/brexit-preparedness/residence-rights-uk-nationals-eu-member-states_mt>. [↑](#footnote-ref-10)
10. Ir-Regolament (UE) 2019/500 tal-Parlament Ewropew u tal-Kunsill tal-25 ta’ Marzu 2019 li jistabbilixxi miżuri ta' kontinġenza fil-qasam tal-koordinazzjoni tas-sigurtà soċjali wara l-ħruġ tar-Renju Unit mill-Unjoni Ewropea, ĠU L 85I, 27.3.2019, p. 35. [↑](#footnote-ref-11)
11. Emenda għar-Regolament (UE) 2018/1806 tal-Parlament Ewropew u tal-Kunsill tal-14 ta’ Novembru 2018 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa. L-adozzjoni formali se sseħħ fil-jiem li ġejjin. [↑](#footnote-ref-12)
12. Ir-Regolament (UE) 2019/494 tal-Parlament Ewropew u tal-Kunsill tal-25 ta’ Marzu 2019 dwar ċerti aspetti tas-sikurezza tal-avjazzjoni fir-rigward tal-ħruġ tar-Renju Unit tal-Gran Brittanja u l-Irlanda ta' Fuq mill-Unjoni, ĠU L 85I, 27.3.2019, p. 11; u r-Regolament (UE) 2019/502 tal-Parlament Ewropew u tal-Kunsill tal-25 ta’ Marzu 2019 dwar regoli komuni biex tiġi żgurata konnettività bażika fit-trasport bl-ajru fir-rigward tal-ħruġ tar-Renju Unit tal-Gran Brittanja u l-Irlanda ta' Fuq mill-Unjoni, ĠU L 85I, 27.3.2019, p. 49. [↑](#footnote-ref-13)
13. Ir-Regolament (UE) 2019/503 tal-Parlament Ewropew u tal-Kunsill tal-25 ta’ Marzu 2019 dwar ċerti aspetti ta' sikurezza u konnettività ferrovjarja fir-rigward tal-ħruġ tar-Renju Unit mill-Unjoni ĠU L 85I, 27.3.2019, p. 60. [↑](#footnote-ref-14)
14. Ir-Regolament (UE) 2019/501 tal-Parlament Ewropew u tal-Kunsill tal-25 ta’ Marzu 2019 dwar regoli komuni li jiżguraw il-konnettività bażika tat-trasport tal-merkanzija bit-triq u tal- passiġġieri bit-triq fir-rigward tal-ħruġ tar-Renju Unit tal-Gran Brittanja u l-Irlanda ta' Fuq mill-Unjoni, ĠU L 85I, 27.3.2019, p. 39. [↑](#footnote-ref-15)
15. Ir-Regolament (UE) 2017/2403 tal-Parlament Ewropew u tal-Kunsill tal-25 ta’ Marzu 2019 li jemenda r-Regolament (UE) 2017/2403 fir-rigward tal-awtorizzazzjonijiet tas-sajd għall-bastimenti tas-sajd tal-Unjoni fl-ilmijiet tar-Renju Unit u għall-operazzjonijiet tal-bastimenti tas- sajd tar-Renju Unit fl-ilmijiet tal-Unjoni, ĠU L 85I, 27.3.2019, p. 25. [↑](#footnote-ref-16)
16. Ir-Regolament tal-Kunsill (UE) 2019/124 tat-30 ta’ Jannar 2019 li jistabbilixxi għall-2019 l-opportunitajiet tas-sajd għal ċerti stokkijiet tal-ħut u ċerti gruppi ta' stokkijiet tal-ħut, ĠU L 29, 31.1.2019, p. 1; u r-Regolament tal-Kunsill (UE) 2018/2025 tas-17 ta' Diċembru 2018 li jiffissa l-opportunitajiet tas-sajd għall-bastimenti tas-sajd tal-Unjoni għal ċerti stokkijiet ta' ħut tal-baħar fond għall-2019 u għall-2020, ĠU L 325, 20.12.2018, p. 7. [↑](#footnote-ref-17)
17. Ir-Regolament (UE) 2019/497 tal-Parlament Ewropew u tal-Kunsill tal-25 ta’ Marzu 2019 li jemenda r-Regolament (UE) Nru 508/2014 fir-rigward ta' ċerti regoli relatati mal-Fond Ewropew għall-Affarijiet Marittimi u s-Sajd wara l-ħruġ tar-Renju Unit mill-Unjoni, ĠU L 85I, 27.3.2019, p. 22. [↑](#footnote-ref-18)
18. Proposta għal Regolament tal-Kunsill dwar miżuri li jikkonċernaw l-implimentazzjoni u l-finanzjament tal-baġit ġenerali tal-Unjoni fl-2019 fir-rigward tal-ħruġ tar-Renju Unit mill-Unjoni COM/2019/64 final. Il-proposta ġiet approvata mill-Kunsill. [↑](#footnote-ref-19)
19. Ir-Regolament (UE) 2019/491 tal-Parlament Ewropew u tal-Kunsill tal-25 ta’ Marzu 2019 sabiex ikunu jistgħu jitkomplew il-programmi għall-kooperazzjoni territorjali PEACE IV (l-Irlanda-ir-Renju Unit) u għar-Renju Unit - l-Irlanda (l-Irlanda - l-Irlanda ta' Fuq - l-Iskozja) fil-kuntest tal- ħruġ tar-Renju Unit mill-Unjoni, ĠU L 85I, 27.3.2019, p. 1. [↑](#footnote-ref-20)
20. Ir-Regolament (UE) 2019/499 tal-Parlament Ewropew u tal-Kunsill tal-25 ta’ Marzu 2019 li jistabbilixxi dispożizzjonijiet għall-kontinwazzjoni ta' attivitajiet ta' mobbiltà fit-tagħlim li jkunu għaddejjin taħt il-programm Erasmus+ stabbilit mir-Regolament (UE) Nru 1288/2013, fil-kuntest tal-ħruġ tar-Renju Unit mill-Unjoni, ĠU L 85I , 27.3.2019, p. 32. [↑](#footnote-ref-21)
21. Ir-Regolament (UE) Nru 1308/2013 tal-Parlament Ewropew u tal-Kunsill tas-17 Diċembru 2013 li jistabbilixxi organizzazzjoni komuni tas-swieq fil-prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) 1037/2001 u (KE) Nru 1234/2007, ĠU L 347, 20.12.2013, p. 671. [↑](#footnote-ref-22)